M. Ivanić sa ambasadorima islamskih zemalja u BiH 4/6/02 - 2002-06-04
Premijer Republike Srpske, Mladen Ivanić, razgovarao je danas u Banjaluci sa ambasadorima osam islamskih zemalja, o mogućnostima privre
Preduzeća iz Republike Srpske su veoma zainteresovana da se obnovi saradnja sa islamskim zemljama te da se firme sa ovih prostora vrate na tržišta ovih zemalja, sa kojima su sarađivale prije rata. Izjavio je ovo danas u Banjaluci premijer Republike Srpske, Mladen Ivanić, nakon sastanka sa ambasadorima osam zemalja članica Konferencije islamskih zemalja. On je precizirao da sličnih sastanaka u Republici Srpskoj do sada nije bilo jer je jedan dio međunarodnih institucija, kako je rekao, sarajevocentričan, odnosno, da previše boravi u Sarajevu, što, po njemu, nije dobro. Ivanić je naglasio da je privreda Republike Srpske spremna za saradnju sa islamskim zemljama, posebno u oblasti, građevinarstva i vojne industrije. Bilo je tu dosta preduzeća i iz dijela koji se odnosi na vojnu industriju, naravno, bilo je i građevinskih preduzeća. Tu se nešto i pokušava uraditi, zajedno sa preduzećima iz sadašnje Jugoslavije i iz Sarajeva. Međutim, ima tu mnogo preduzeća iz oblasti vojne industrije, posebno, onih koja su, svojevremno, bila uklučena u remonte, ali i preduzeća iz drugih oblasti. Znate i sami da se mnogo toga radilo, svojevremeno, na izgradnji dalekovoda i energetskih objekata. Ambasador Libije, Ibrahim Ali Tagiuri, u ime ostalih ambasadora koji su danas posjetili Banjaluku, istakao je potrebu saradnje sa svim narodima i građanima u Bosni i Hercegovini. Mi smo ovdje zbog Bosne i Hercegovine sa dva entiteta i zalažemo se za implementaciju dejtonskog sporazuma, očuvanje mira i stabilizaciju cijele države, naglasio je ambasador Tagiuri, izrazivši očekivanja za bolju budućnost ove zemlje. Jedna od tema današnjeg sastanka bila je i rješavanje brojnih izbjegličkih problema, a prema riječima Mladena Ivanića islamske zemlje su spremne da i dalje nastave podršku povratku, kako Bošnjaka i Hrvata u Republiku Srpsku, tako i Srba u Federaciju. Za Glas Amerike iz Banjaluke, Dragan Stegić.